Bruselj, 16.11.2004

KOM(2004) 760 končno

2003/0302 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES o

skupnem stališču Sveta o sprejetju Uredbe Evropskega parlamenta in Sveta o pogojih za dostop do prenosnih omrežij za plin

2003/0302 (COD)

SPOROČILO KOMISIJEEVROPSKEMU PARLAMENTUv skladu z drugim pododstavkom člena 251 (2) Pogodbe ESo

skupnem stališču Sveta o sprejetju Uredbe Evropskega parlamenta in Sveta o pogojih za dostop do prenosnih omrežij za plin

1- OZADJE

+++++ TABLE +++++

2- CILJ PREDLOGA KOMISIJE

Ta predlog uredbe Evropskega parlamenta in Sveta predstavlja dopolnilni ukrep k Direktivi 2003/55/ES o skupnih pravilih notranjega trga z zemeljskim plinom in o razveljavitvi Direktive 98/30/ES. Cilj predloga je določiti minimalne zahteve za pogoje za dostop do prenosnih omrežij za plin.

Izkušnje, med drugim tiste, pridobljene na Regulativnem forumu EU za plin v Madridu, so pokazale, da je odpiranje kvalitativnega trga tako pomembno kot odpiranje kvantitativnega trga. Medtem ko bo Direktiva 2003/55/ES trg v celoti odprla najkasneje do julija 2007, pogoji za pristop tretjih strank v omrežje v državah članicah še zdaleč ne zagotavljajo enakih pogojev. Tako Direktiva 2003/55/ES kot predlagana Uredba priznavata veliko pomembnost dostopa za tretje stranke kot glavnega načina odpiranja trga in uvajanja konkurence. Vendar Direktiva opredeljuje zgolj cilje, Uredba pa teži k izpolnjevanju minimalnih zahtev v zvezi s ključnim elementom Direktive, tj. pogoji za dostop do prenosnega omrežja.

3- PRIPOMBE GLEDE SKUPNEGA STALIŠČA

Z izjemo zadev iz točke 4.4. skupno stališče v celoti ustreza predlogu Komisije in spoštuje njegovo vsebino. Nekaj dodatnih sprememb s strani Sveta in Evropskega parlamenta pojasnjuje ali dopolnjuje določbe Uredbe v zvezi z združljivostjo z Direktivo 2003/55/ES.

Države članice ne priznavajo samo potrebe po Uredbi kot taki, ampak tudi dejstvo, da mora področje njenega izvajanja v izogib izkrivljanju konkurence in diskriminaciji preseči čezmejna vprašanja.

4- PODROBNE PRIPOMBE KOMISIJE

4.1 Spremembe, ki jih je sprejela Komisija in so bile v celoti ali delno vključene v skupno stališče

Sprememba 1: Sprememba je sprejemljiva, kolikor opozarja na potrebo po odpravi preostalih ovir za trgovino.

Sprememba 3: Sprememba opozarja na potrebo po posvetovanju in sodelovanju med Komisijo in ustreznimi podjetji, s čimer se Komisija strinja.

Sprememba 4: Sprejemljivi del spremembe vsebuje pojasnilo.

Sprememba 7: Predlagana opredelitev pojma "uporabniki omrežja" vsebuje pojasnilo in poenostavitev, ne da bi omejila obseg opredelitve, ki jo je predlagala Komisija.

Sprememba 12: Sprememba besedilo usklajuje z ustreznimi določbami Direktive 2003/55/ES. Upošteva tudi dejstvo, da v nekaterih državah članicah obstaja konkurenca med posameznimi plinovodi. Sprememba tudi priznava potrebo po oblikovanju tarif glede na omogočanje naložb v infrastrukturo kot tudi naložb, katerih cilj je pretok plina, na katerega ne vpliva nič, kar je povezano s kakovostjo ali interoperabilnostjo.

Sprememba 13: Konvergenca tarifnih struktur in mehanizmov uravnavanja bi omogočila in izboljšala pogoje za trgovanje z zemeljskim plinom.

Sprememba 15: Zadevo bi se lahko prepustilo trgu, saj je v interesu operaterja prenosnega sistema, da trži čim več svojih zmogljivosti.

Sprememba 18: Sprememba pokriva pomemben vidik, o katerem se je razpravljalo v Madridu. Operaterje prenosnih sistemov bi zaščitila pred tveganji, povezanimi z negospodarnim ravnanjem uporabnikov omrežja ali nezanesljivimi uporabniki omrežja.

Spremembe 19, 26, in 32: Spremembe so pojasnjevalne.

Spremembi 20 in 39: Spremembi temeljita na prostovoljnih smernicah za dobro prakso TPA (dostop tretje stranke), ki so bile dogovorjene v Madridu, in vzpostavljata pravo ravnovesje med zahtevami konkurenčnega trga in zanesljivo oskrbo.

Sprememba 21: Pomembno je določiti rok, v katerem je neporabljene zmogljivosti treba ponuditi na prekinljivi podlagi. Uporabniki omrežja sicer ne bi imeli koristi od te storitve, če o tem ne bi bili obveščeni v roku, ki jim omogoča, da se na to odzovejo.

Sprememba 23: Objava tarifnih izpeljav in metodologije, po katerih so nastale, in podatki o strukturi tarif so odgovor na zahtevo po transparentnosti, potrebni pa so za nastajanje konkurence ter v izogib nepoštenim in neprimernim tarifam.

Sprememba 25, srednji del: Odobritev ustreznih točk sistema prenosa, o katerem mora informacija po posvetovanju z uporabnikom omrežja iti v javnost, bi zagotovila, da se objavijo informacije o tistih točkah, ki so najpomembnejše za trg.

Sprememba 28: Sprememba je usklajena z besedilom smernic iz Madrida. Vključena je v vsebino, čeprav je Svet besedilo zaradi pravne jasnosti in skladnosti spremenil.

Sprememba 29: Usklajeni izravnalni režimi so pomembni za neoviran pretok plina in razvoj promptnih trgov.

Sprememba 34: Sprememba je koristen dodatek in odraža ustrezne določbe Uredbe (ES) 1228/2003.

Sprememba 36: Sprememba prispeva k povečani učinkovitosti dela Komisije ter racionalizira dolžnost sporočanja Komisije.

Sprememba 38: Sodelovanje uporabnikov omrežja pri oblikovanju standardnih pogodb in omrežnih kod bi povečalo njihovo praktičnost in uporabnost.

Spremembi 40 in 41: Spremembi temeljita na prostovoljnih smernicah, dogovorjenih v Madridu. Uporabniki omrežja se morajo naučiti, kako se vpliva na razpoložljivost pogodbenih zmogljivosti, da bodo lahko sprejeli potrebne ukrepe glede zadostitve potreb svojih strank v danih okoliščinah. Zato mora biti raven transparentnosti čim višja.

4.2 Spremembe, ki jih je sprejela Komisija, a niso bile vključene v skupno stališče

Ne obstajajo

4.3 Spremembe, ki jih Komisija ni sprejela in niso bile vključene v skupno stališče

Spremembi 1 in 4: Delov sprememb, ki pomenijo možno omejitev področja veljavnosti Uredbe na čezmejno trgovino, Komisija ne more sprejeti. Vsaka omejitev področja uporabe Uredbe na čezmejno trgovino bi onemogočila doseganje ciljev Uredbe. Zaradi omejitve področja uporabe Uredbe na čezmejno trgovino Uredba ne bi mogla zagotoviti potrebnih enakih pogojev v smislu pogojev za dostop, zlasti z državami članicami z več kot enim operaterjem prenosnega sistema. Vprašanja, ki jih obravnava Uredba, zadevajo vsa plinska omrežja in niso omejena na medsebojne povezave. Zaradi omejitve področja uporabe Uredbe na čezmejno trgovino bi predlagana uredba postala skoraj neuporabna.

Spremembe 2, 5 in 6, 1. del: Spremembe dajejo napačen vtis, da bi se samo zaradi transporta preko mej povečala konkurenca v EU, medtem ko se to lahko doseže s povečanjem števila udeležencev na trgu, ki lahko dobavljajo plin po EU (tj. v državah članicah in po državah članicah). (glej tudi pripombe na spremembi 1 in 4)

Sprememba 6, 2. del: Sprememba omejuje področje uporabe Uredbe na operaterje prenosnih sistemov, kot so opredeljeni v skladu z Direktivo 2003/55/ES. To bi lahko izključilo regionalne prenosne sisteme in ne bi omogočilo enakih pogojev v smislu pogojev za dostop do prenosnih omrežij.

Sprememba 8: Sprememba ne ločuje jasno med primarnimi in sekundarnimi trgi, ki so podlaga Uredbe. Zaradi nje lahko pride do napačnega razumevanja člena 8 "Trgovanje s pravicami do zmogljivosti", kar pomeni sekundarne trge.

Spremembi 9 in 10: Pojmov, opredeljenih s tema spremembama, ni v besedilu, zato opredelitve niso potrebne.

Sprememba 11: Opredelitev "zadevnih točk" bi morala biti v smernicah, priloženih k Uredbi, da bi ta bila prožna in se hitro prilagajala razvoju trga. Skladišča so bila namerno izvzeta iz področja uporabe Uredbe, ker bi bilo treba njihove posebne lastnosti in predpisane zahteve obravnavati posebej.

Sprememba 14: Spremembo bi bilo zaradi splošne narave besedila težko ali nemogoče uporabiti v praksi.

Sprememba 16: Teme, ki jih obravnava sprememba, presegajo področje uporabe Uredbe.

Sprememba 17: Cilj spremembe je obveznost imetnikov zmogljivosti, da neporabljene zmogljivosti ponudijo na sekundarnem trgu. Komisija se sicer strinja s cilji in nameni spremembe, vendar je mnenja, da bi glede na obstoječe pogodbe gospodarske spodbude lahko bile zelo obetavne. Zadeve v zvezi z novimi pogodbami so obravnavane v členu 5(2).

Sprememba 22: Sprememba bi vnesla veliko mero diskrecije v zvezi s tem, kar bi se moralo obravnavati kot "dolgotrajen in pomemben pogodbeni zastoj". Poleg tega bi sprememba oslabila določbe iz besedila, ki ga je pripravila Komisija. Vredno je poudariti, da je v času, ko je - iz pravnih razlogov - treba obstoječe pogodbe obravnavati na drugačen način, bistvenega pomena, da se v novih pogodbah upošteva, da kopičenje zmogljivosti na konkurenčnem trgu ni sprejemljivo in da se je treba ravnati po načelu uporabi-ali-izgubi.

Sprememba 24: Sprememba ne prinaša novih elementov. Opredelitve zadevnih točk vsebujeta člen 6(3) in Priloga.

Sprememba 25, prvi in zadnji del: Točke v zvezi z objavo je treba zaradi jasnosti obravnavati zgolj v členu 6(3). Zaradi velikega števila izhodnih točk v nekaterih prenosnih sistemih je pomembno navesti vsaj odstotek zmogljivosti izhodnih točk, ki jih je treba objaviti. Ta zahteva je izpolnjena v Prilogi.

Sprememba 27: Zaradi velikih razlik med evropskimi prenosnimi sistemi se spremembe zdijo preuranjene. Velikost sistema, skladišča in drugi instrumenti prožnosti, ki so na voljo operaterju prenosnega sistema, lahko vnaprej določijo njegove možnosti v zvezi s storitvami usklajevanja. Poleg tega je sklicevanje na sisteme usklajevanja, ki temeljijo na trgu, preveč nejasno, ker je na trgu za plin v EU več različnih tržno zasnovanih sistemov.

Sprememba 30: Sprememba lahko da napačne signale, omeji ukrepe, ki jih je treba sprejeti, na posvetovanja, lahko pa bi ukinila tudi sodelovanje regulativnih organov, ki je potrebno zaradi zagotavljanje nediskriminatornih postopkov sklepanja pogodb.

Sprememba 31: Sprememba bi onemogočila izvajanje primernega procesa posvetovanja s podjetji, ki je po mnenju Komisije zelo pomemben.

Sprememba 35: Medtem ko je Komisija večkrat spregovorila o svoji nameri, da ohrani proces posvetovanja s podjetji in potrošniki plina, z institucionalnega vidika ne bi bilo korektno odbora, ustanovljenega v skladu s predpisi komitologije, zavezati h kakršnim koli posvetovanjem.

Sprememba 37: Nekatere države članice še vedno uživajo odstopanja od Direktive 98/30/ES. Za zagotavljanje dosledne uporabe zakonodaje Skupnosti, zlasti členov 22, 27 in 28 Direktive 2003/55/ES in določb zadevne uredbe, so nujna odstopanja in izjeme pri uporabi Uredbe, saj Uredba dopolnjuje nekatere določbe Direktive, od katerih te države članice lahko odstopajo.

Sprememba 42: Zaradi tehničnih razlogov, povezanih s pritiskom v omrežju, ki je odvisen od kratkoročnih sprememb, je treba objavljene zmogljivosti, preden se o njih podpiše pogodba, še enkrat potrditi. To velja predvsem za kratkoročne storitve in takojšnje storitve.

4.4. Spremembe, ki jih Komisija ni sprejela, a so bile vključene v skupno stališče

Sprememba 33: Komisija meni, da je treba poudariti, da imajo evropski državljani in podjetja pravico, da se, ko je to primerno, obrnejo na Sodišče. Toda Svet je pri prilagajanju člena 11 zahtevam predlagane uredbe v celoti črtal odstavke 2, 3, 4 in 5 člena 11 ter vključil spremembo 33, ki jo je predlagal Parlament. Komisija se s takšnim pristopom Sveta strinja, saj poenostavlja določbe Uredbe.

4.5. Spremembe, ki jih je vnesel Svet

Opredelitve pojmov "novi tekmeci" in "mali udeleženci" iz členov 2(23) in (24) prvotnega predloga Komisije, so se črtale. Za Komisijo je to sprejemljivo, ker sta pojma "novi tekmeci" in "mali udeleženci" dovolj jasna. Kljub temu pa so se v besedilu Uredbe ohranile določbe, ki obravnavajo nove tekmece.

V prvem in drugem odstavku člena 9 je Svet na predlog Komisije zmanjšal področje uporabe postopka komitologije Črtal je vse subjekte, ki jih še ne zajemajo smernice, priložene k Uredbi. Ohranjeni so samo tisti subjekti, ki jih priložene smernice že obravnavajo. Subjekte, ki jih je Svet izločil, bi se lahko obravnavalo kasneje, na primer, ob predložitvi poročila v skladu s členom 30 Direktive 2003/55/ES (2. Direktiva o notranjem trgu s plinom).

V izogib vtisu, da vse smernice, priložene k Uredbi, zahtevajo široko standardizacijo ali uskladitev, je Svet dodal nov odstavek (člen 9(3)), da bi pojasnil to vprašanje. Komisija ni nikoli nameravala določiti, da je treba pogoje za dostop do omrežja standardizirati na ravni Skupnosti, hotela je le, da bi se določili minimalni standardi glede dostopa do omrežja. Zato je besedilo člena 9(3) za Komisijo sprejemljivo.

Zaradi usklajenosti z Direktivo 2003/55/ES je Svet dodal člen 16 z naslovom "Odstopanja in izjeme". Določbe tega člena bi omogočile dosledno uporabo zakonodaje Skupnosti. Člen 16 Uredbe ne presega področja uporabe odstopanj, ki so že določena v Direktivi 2003/55/ES, državi članici z odstopanjem v skladu s členom 28 Direktive 2003/55/ES pa daje pravico, da zaprosi za začasno odstopanje od uporabe te uredbe, ki ga mora odobriti Komisija.

Komisija je sprejela tudi enoletni odlog začetka veljavnosti Uredbe od prvotno predlaganega datuma.. Poleg tega se strinja, da se smernic, priloženih k Uredbi, ne spreminja pred 1. januarjem 2007. Ker Komisija meni, da so smernice iz Priloge k Uredbi popolne, razumljive in pripravljene za pravilno odzivanje na tržne zahteve, lahko sprejme tudi ta predlog.

5- SKLEP

Komisiji bi bilo ljubše, če bi Uredba začela veljati leta 2005, vendar meni, da politični dogovor, sprejet 10. junija (s kvalificirano večino) in posledično skupno stališče, sprejeto dne 12. november 2004 v celoti izpolnjujeta cilje, predvidene z Uredbo. Zato Komisija podpira skupno stališče.

Priloga

Predlog uredbe o pogojih za dostop do prenosnih omrežij za plin

Izjava Komisije

Skladiščenje in dostop do skladišč sta izven področja veljavnosti te uredbe.

Skladiščenje in dostop do skladišč zato ne bosta obravnavana v smernicah iz člena 9(1) Uredbe ali kot so bile spremenjene v skladu s členom 9(2) te uredbe.